Måtte betale tomteutbedringer fra egen lomme etter at kommunen la nytt fortau.

Ekteparet Birgit og Bjørnar Evensen var kjempefornøyde da de fikk beskjeden om det ville komme fortau langs Solstrandveien nedenfor eiendommen deres.

Selv om det i dag er blitt aldri så fint, er ekteparet helt utslitt, skriver Nordlys.

– Traumatisk opplevelse

– Det har rett og slett vært en traumatisk opplevelse. Det har kostet voldsomt mye og vi har brukt så mye energi på dette, forteller Birgit, som har vært i nærmest en evigvarende dialog med Tromsø kommune gjennom den 15 måneder lange byggeperioden.

Nå har hun sendt et krav om erstatning til kommune på utlegg som de har hatt for å få eiendommen tilbake i så godt forfatning som mulig. Det har kostet dem nesten 200.000 kroner.

Problemene har vært mange. Huset deres har hatt atkomstvei siden 1915 (!) fra Solstrandveien, en atkomst de to har brukt. De har også en atkomst til huset fra oversiden. Men da arbeidet med fortauet startet, ble det raskt klart for ekteparet at atkomsten deres fra Solstrandveien var i fare.

– Gjengrodd

– De la til grunn at det var så gjengrodd der at det ikke være noe atkomst der, sier Evertsen, som i sitt klagebrev til kommunen peker på at «Solstrandveien er der vi alltid har hatt adresse, garasje og biloppstillingsplass».

Hun forteller at de gjennom hele byggeprosessen har påpekt dette ettersom det i tegningene var lagt inn en støttemur som ville avskjære dem fra Solstrandveien.

Ifølge Birgit Evensen skal en planlegger ha sagt at det berodde på en «misforståelse».

Men det skjedde ingenting, og til slutt følte de at de ikke hadde noe annet valg enn å sikre atkomsten ved å ta nødvendige grep selv. Den regningen mener de kommunen må ta. Summen er på drøyt 114.000 kroner.

Mur og portstolper

Atkomsten er imidlertid bare et av problemene de har opplevd. Da det ble skåret inn i tomta deres for å gjøre plass til fortauet, fikk de høydeforskjeller i hagen, noe som kunne vært utbedret i arbeidet med støttemuren. Men det fikk de ikke gehør for. De valgte derfor å ta på seg en ekstrakostnad på drøyt 70.000 kroner for å få hagen penest mulig.

– Vi valgte å smi mens jernet var varmt for å få jobben gjort mens de holdt på med muren.

De mener at en nabo derimot fikk justert støttemuren og de stiller seg spørrende til forskjellsbehandlingen.

I den gamle atkomsten hadde de et par portstolper. De tok vare på den gamle smijernsporten for å sette den opp igjen når arbeidet var ferdig. Men portstolpene er nå sporløst borte.

Vi fikk beskjed om at vi kunne dra bort og lete etter dem bak et bygg borti veien her.

Hun føler at de har vært nødt til å vokte over arbeidet som berører tomta deres og påpeke ting forløpende. Blant annet ble det foreslått å sette opp et 80 centimeter høyt gjerde på toppen av støttemuren fordi det var langt ned til fortauet. Ekteparet mente gjerdet var altfor lavt.

– Der hørte de heldigvis på oss.

– God sak

Ironisk nok er det 70 (!) år siden familien fikk beskjed om at det ville komme fortau langs veien.

– Så vi har ventet lenge, ler hun oppgitt.

Nå venter de spent på hva svaret blir fra kommunen.

– Jeg mener virkelig at vi har en god sak. Når det er sagt, var det virkelig på høy tid at fortauet kom. Det går så mye folk her langs veien, og nå er det blitt veldig bra, sier Birgit Evensen.

Blir advokatmat

Kommunaldirektør Stein Vidar Loftås i Tromsø kommune sier saken nå er overlatt til deres advokater.

– Vi mener vi har gjort det vi skal, og det vi er pliktig til å gjøre. Så er det en disputt om en del ekstra ting de har gjort for å bringe eiendommen i stand. Derfor har vi bedt våre jurister foreta et skjønn. Saken vil bli behandlet så snart som mulig.

Loftås vil inntil juristene har tatt en avgjørelse ikke ha noen mening om forskjellsbehandling med naboen og forsvunne gjerdestolper.

– Jeg har ikke detaljkunnskap til å kommentere dette. Vi mener dette handler om hvordan eiendommene har blitt sett an før starten på arbeidet. Inntil videre vil jeg ikke si at verken vi eller Evensen har rett eller galt.

Les flere saker fra Nordlys